“Dúgánə kə́ kad Ezékias, etɔŋ ńtómbǎ yā bod bámā nâ: Ǹtondôbə, Zambá ésīá woe Dávid, a kɔ́bɔ̄ nâ: Mə wóg ngogolán dzoe, mə yén fə bibə́gē bíe; mazu wa bɔ̌ mvɔ̄í; mə́lū mə́lɛ́ ánā, wayi bɛ́d á Tə́mpɛl Ǹtondôbə. 6Mazu kogolo mim̀bú awômo ai mítán á ényiŋ dzóe. Mayi wa nyii ai é tísɔn nyí á mɔ́ mə́ ńkúkúmá yā Asiria, mayi kaman ai é tísɔn nyí ású dáma mǎmēn ai ású étúgā dzáma Dávid. 7Ńdɔ Esaías a ngádzó nâ: “Nɔŋán ḿbāŋála bəfaige.” Ńdɔ̄ bə́ ngánɔŋ bə́ bə̄dé nyē á bikɛl, ńdɔ ǹkúkúmá á ngāman lɛd. 8Ńdɔ Ezékias a ngádzó ai Esaías nâ: “Ndəm fə́ māyi yəm ai dzɔ́ nâ Ǹtondôbə a yi ma bɔ̌ mvɔ̄í, ai nâ mayi bɛ́d á Tə́mpɛl Ǹtondôbə á mvús məlú mə́lɛ́ ? 9Esaías nyé nâ: “É ndəm nyí ńdzɔ yǎyi sɔ́ ábə Ǹtondôbə, nə́ á lə́dé nâ a yi bɔ é dzam a ngákag wa: yə wayi nâ ǹsísīm ó kə̄ ósú á táŋ məkǒl áwômo, ngə́ nâ ó dúgán ā mvús á táŋ məkǒl awômo ?” 10Ńdɔ Ezékias a ngáyalan nâ: “Á nə ebugúbǔ dzam ású ńsísīm naa ó yab á táŋ məkǒl áwômo a lodo nâ ǹsísīm wādúgan ai mvús á táŋ məkǒl awômo.” 11Ńdɔ profɛ́d Esaías a ngákogolan ai Ǹtondôbə; ńdɔ a ngádúgan ai ǹsísīm á mvús á táŋ məkǒl áwômo, ábím ńló dzóbo a ngásus bitaŋǎn yā ndá yób Akhaz.